Virallinen lehti nro C 269 , 16/10/1995 s. 0146



B4-1194/95 Päätöslauselma YK:n neljännestä naisten maailmankonferenssista Pekingissä: «Tasa-arvo, kehitys ja rauha» Euroopan parlamentti, joka - ottaa huomioon Yhdistyneiden kansakuntien ihmisoikeuksien yleismaailmallisen julistuksen (10. joulukuuta 1948), - ottaa huomioon Yhdistyneiden kansakuntien naisten valtiollisia oikeuksia koskevan yleissopimuksen (31. maaliskuuta 1953), - ottaa huomioon 18. joulukuuta 1979 tehdyn YK:n kaikkinaisen naisten syrjinnän poistamista koskevan yleissopimuksen (CEDAW), - ottaa huomioon 11. kesäkuuta 1986 antamansa päätöslauselman ((EYVL C 176,14.7.1986, s. 64)) YK:n Nairobissa pitämän (15. - 26. heinäkuuta 1985) naisten vuosikymmenen (1975 - 1985) päätteeksi pidetyn konferenssin tuloksista, - ottaa huomioon komission alustavan esityksen Euroopan yhteisön painopisteet YK:n neljänteen naisten maailmankonferenssiin: «Tasa-arvo, kehitys ja rauha» (KOM(95)0221), - ottaa huomioon 15. kesäkuuta 1995 antamansa päätöslauselman neljännestä naisten maailmankonferenssista Pekingissä: «Tasa-arvo, kehitys ja rauha» ((Kyseisen istunnon pöytäkirja, osa II, kohta 8)), - ottaa huomioon neljännen naisten maailmankonferenssin loppujulistuksen ja toimintaohjelman (15. syyskuuta 1995), A. ottaa huomioon, että naisten ja lasten oikeudet ovat erottamaton, olennainen ja jakamaton osa yleismaailmallisia ihmisoikeuksia, B. ottaa huomioon, että naisten vallan lisääminen on ratkaiseva tekijä poistettaessa köyhyyttä, mikä on naisia sitkeästi ja yhä enenevässä määrin rasittava taakka, C. ottaa huomioon, että naisten taloudellinen riippumattomuus on keskeisen tärkeä tekijä todellisen tasa-arvon saavuttamisen kannalta, D. ottaa huomioon, että on välttämätöntä aktiivisesti pyrkiä suuntaamaan tasa- arvoa ja tasavertaisia mahdollisuuksia koskevat politiikat osaksi yhteiskunnan valtasuuntauksia ja sisällyttää sukupuolinäkökulma kaikkeen lainsäädäntöpolitiikkaan, -ohjelmiin ja rakenteisiin, E. ottaa huomioon tarpeen varmistaa, että naisilla on tasa-arvoiset mahdollisuudet osallistua täysipainoisesti valtarakenteisiin ja päätöksentekoon, 1. Panee tyytyväisenä merkille hyväksytyn toimintaohjelman sisällön, etenkin osat, jotka käsittelevät ihmisoikeuksia, seksuaalisia oikeuksia, naisten kauppaamista, naisiin kohdistuvaa väkivaltaa, uusia voimavaroja, perintöoikeuksia sekä vanhempien oikeuksia ja vastuita; 2. Panee tyytyväisenä merkille, että toimintaohjelmassa viitataan päätöksenteko-oikeuteen ja vastuuseen seksuaalisuuteen liittyvissä asioissa, yksilön loukkaamattomuuden täydelliseen kunnioittamiseen sekä naisten ja miesten tasa-arvoiseen suhteeseen sukupuolisuhteisiin ja suvunjatkamiseen liittyvissä asioissa; nuorten naisten oikeuden yksityisyyteen ja luottamuksellisuuteen tunnustaminen sekä vanhempien velvollisuus antaa tukea ja opastusta; 3. Panee tyytyväisenä merkille, että raiskaus ja pakotettu raskaus sodan aikana tunnustetaan sotarikoksiksi; 4. Panee tyytyväisenä merkille, että naisten kauppaaminen tuomitaan maailmanlaajuisesti ja että pyydetään esittämään vetoomus kansainvälisen yhteistyön ja rikollisten rankaisemisen puolesta; 5. Kannattaa vetoomusta, joka koskee CEDAW-yleissopimuksen ratifiointia ja tätä yleissopimusta heikentävien varausten poistamista; 6. Antaa täyden tukensa toimintaohjelmassa ilmaistulle sitoumukselle naisten ja miesten tasa-arvoon; 7. On tyytyväinen kompromissiin, jonka mukaan naiset on otettava mukaan kaikkien kehitysyhteistyöhankkeiden ja -ohjelmien suunnitteluun ja toteuttamiseen; 8. Korostaa naisten maailmankonferenssin parlamentaarisen päivän merkitystä, jonka aikana 500 valittua parlamentin jäsentä molempien sukupuolten edustajia käsitteli neuvotteluiden demokraattista laillisuutta; 9. Panee tyytyväisenä merkille kansainvälisen hyväksynnän, joka koskee myönteistä toimintaa rakenteellisena toimenpiteenä, jolla tarjotaan naisille tasa-arvoiset mahdollisuudet työhön ja taloudelliseen päätöksentekoon; 10. Panee tyytyväisenä merkille vähemmistöjä tukevan toiminnan, muun muassa kiintiöt, toimenpiteinä, joilla saavutetaan naisten ja miesten tasa- arvoinen osallistuminen päätöksentekoon; 11. Pyytää komissiota ja jäsenvaltioita panemaan täytäntöön toimintaohjelman sisältämät päätökset ja toimimaan kannustavana voimana, joka edistää naisten tasa-arvoa poliittisessa ja taloudellisessa elämässä, perheen kaikissa muodoissa ja yhteiskunnassa yleensä; 12. Panee tyytyväisenä merkille, että Euroopan unioni esiintyi yhtenä rintamana jäsenvaltioidensa edustajana; 13. Pahoittelee kuitenkin, että EU hyväksyi YK:n lopullisen julistuksen, jossa ei viitata seksuaalisiin oikeuksiin; 14. Pahoittelee seksuaalisesta suuntautumisesta johtuvalta syrjinnältä suojaamisen poistamista toimintaohjelmasta ja ilmaisee tukensa EU:n voimakkaalle kannalle naisten seksuaalista itsemäärämisoikeutta koskevissa neuvotteluissa; 15. Kehottaa komissiota varmistamaan, että tulevaisuudessa vastaavanlaisissa konferensseissa tehdään enemmän yhteistyötä Keski- ja Itä-Euroopan sekä Välimeren maiden kanssa; 16. Suhtautuu myönteisesti siihen, etteivät fundamentalistiset islamilaiset maat ole onnistuneet määrittelemään yksinomaan perinteisiä rooleja, ja tukee Pekingissä ensi kertaa yhdessä esiintynyttä «Islamilaista naisten parlamenttia», joka on päättänyt tasa-arvoisesta perhepolitiikasta ja on tunnustautunut nimenomaan tasa-arvoperiaatteen kannattajaksi; 17. Korostaa tarvetta vahvistaa vaaleilla valittujen edustajien, ja erityisesti Euroopan parlamentin jäsenten, sekä kansalaisjärjestöjen asemaa vastaavanlaisissa konferensseissa ja pyytää komissiota jatkamaan niiden kansalaisjärjestöjen toiminnan tukemista, jotka toimivat tasa-arvon edistämiseksi; 18. Pyytää komissiota kehottamaan Yhdistyneitä kansakuntia vahvistamaan nykyisiä konferenssin sijaintipaikalle asetettavia arviointiperusteita, jotka on toteutettava ennen kuin isännyyttä koskevia päätöksiä voidaan tehdä ja korostaa, että isäntämaan hallituksen on noudatettava kyseisiä perusteita, joihin sisältyy hyväksyttävien olosuhteiden takaaminen kansalaisjärjestöille ja vammaisille; 19. Ilmaisee vastalauseensa siitä tavasta, jolla Kiinan viranomaiset ovat käsitelleet viisumihakemuksia, mukaan lukien (epätervetulleiden) ryhmien, kuten tiibettiläisten maanpakolaisten ja muiden hakijoiden, viisumien myöntämisen viivästyttämisiä tai myöntämättä jättämisiä, ja kehottaa komissiota ja jäsenvaltioita ilmaisemaan paheksuntansa tästä viisumipolitiikasta tulevissa suhteissaan Kiinan kanssa; 20. Kehottaa toimivaltaista valiokuntaansa seuraamaan tarkasti toimintaohjelman sisältämien politiikkojen täytäntöönpanoa; 21. Pahoittelee, että toimintaohjelma ei sisällä aikataulua ehdotettujen toimenpiteiden täytäntöönpanolle; 22. Pyytää Euroopan unionin komissiota ja neuvostoa ilmaisemaan aikomuksensa tässä asiassa ja varaamaan näiden toimenpiteiden täytäntöönpanon edellyttämät varat erityisesti neljänteen toimintaohjelmaan; 23. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja YK:n pääsihteerille.